Diari Oficial de la Generalitat Valenciana


Sumari del DOGV 9388, del 21-07-2022 (2022/6802)

RESOLUCIÓ de 13 de juliol de 2022, de la Conselleria d'Educació, Cultura i Esport, per la qual s'autoritza un programa d'innovació educativa per a posar en funcionament l'Aula Didàctica de Cultura Contemporània Enric Valor de Castalla durant el curs 2022-2023.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9388

Data del DOGV
:   21-07-2022

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2022/6802


Data del document
:   13-07-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 13 de juliol de 2022, de la Conselleria d'Educació, Cultura i Esport, per la qual s'autoritza un programa d'innovació educativa per a posar en funcionament l'Aula Didàctica de Cultura Contemporània Enric Valor de Castalla durant el curs 2022-2023. [2022/6802]  
L'Acadèmia Valenciana de la Llengua (AVL) va designar Enric Valor Escriptor de l'Any 2010 en commemoració del desé aniversari del seu traspàs i del centenari del seu naixement. Es reconeixia així la figura d'un autor cabdal per a entendre la societat valenciana del segle XX, el llegat del qual va contribuir a la recuperació de la nostra llengua i de la nostra cultura, des del triple vessant de rondallista, novel·lista i lingüista, a més del seu vessant com a activista polític i col·laborador periodístic, amb una abundant obra escrita que abasta diferents àmbits.  
  
Dins de l'àmbit literari, cal destacar el corpus de rondalles arreplegades de la tradició oral popular valenciana i que suposen una herència cultural, lexicogràfica i lingüística de l'escriptor que ha acompanyat els i les valencianes de les darreres generacions. S'ha d'afegir també la producció d'una obra narrativa colpidora que conté, entre d'altres, títols tan importants com L'ambició d'Aleix, obra amb la qual va debutar, i el «Cicle de Cassana» (Sense la terra promesa, Temps de batuda i Enllà de l'horitzó), amb l'objectiu de retratar la societat del sud valencià de la primera meitat del segle XX i en la qual reflecteix l'esforç gramatical i lexicogràfic per a dignificar la llengua pròpia.  
  
Pel que fa a l'àmbit lingüístic, cal fer esment del gran esforç fet per la normativització del valencià amb l'impuls i la difusió de diverses gramàtiques i cursos que ajudarien a l'estudi i estandardització de la nostra llengua en un període històric complicadíssim. Una de les obres que més es recorden és La flexió verbal, que posaria ordre en la conjugació dels verbs valencians adaptant-los a la normativa moderna a més a més de ser un llibre de consulta que encara s'utilitza en els cursos de valencià.  
Del seu compromís polític cal afegir que va ser un gran defensor de les llibertats democràtiques, cosa que li va suposar dos anys d'empresonament durant el règim franquista.  
Cal esmentar que ha estat investit Doctor Honoris Causa per diverses universitats, que ha rebut nombrosíssims honors i distincions dins i fora del nostre país i que l'any 1999 es va promoure la seua nominació per al Premi Nobel de Literatura.  
Per tot això i amb l'objectiu de promoure la difusió de la cultura popular valenciana, i de contribuir al coneixement de la figura d'Enric Valor i la seua obra, així com també per a fomentar l'estudi i l'ús del valencià a les comarques valencianes meridionals, la investigació del patrimoni històric, arqueològic, literari i musical, es va subscriure el conveni de creació de la Càtedra Enric Valor de la Universitat d'Alacant, entre la mateixa Universitat d'Alacant i l'Ajuntament de Castalla.  
  
La Llei orgànica 2/2006, de 3 de maig, d'Educació, modificada per la Llei orgànica 3/2020, de 29 de desembre (LOMLOE), estableix en l'article 2, sobre els fins que orienten el sistema educatiu, entre d'altres, que la investigació, l'experimentació i la renovació educativa, així com el foment de la lectura i l'ús de biblioteques formen part del conjunt de factors que afavoreixen la qualitat de l'ensenyament i seran objecte d'atenció prioritària per part dels poders públics.  
Així mateix, també assenyala el respecte als drets i llibertats fonamentals com un altre dels fins esmentats i dins la disposició addicional quarantena primera afegeix la necessitat d'un estudi i anàlisi de la nostra memòria democràtica per assentar els valors cívics i contribuir a la formació de ciutadanes i ciutadans més lliures, tolerants i amb sentit crític. Aspectes, que marquen la trajectòria vital d'Enric Valor i que configuren un dels objectius a desenvolupar en l'aula didàctica.  
  
Per una altra banda, la Llei 26/2018, de 21 de desembre, de la Generalitat, de drets i garanties de la infància i adolescència, que té entre altres objectius fomentar de forma activa els drets de la Convenció sobre els Drets de l'Infant, enumera en el capítol XI, del títol II, una sèrie de drets, entre les quals cal destacar el dret a l'oci educatiu, com a mitja per a contribuir al desenvolupament holístic de l'infant. Les activitats d'oci educatiu han de fomentar els hàbits de participació, el respecte al medi ambient, els valors de compromís, solidaritat i inclusió social, així com afavorir les relacions entre iguals i l'adquisició d'habilitats de competència social. L'article 68.2 assenyala que les administracions públiques promouran activitats d'oci educatiu i recolzaran aquelles que es duguen a terme per entitats sense ànim de lucre, de manera que xiquets, xiquetes i adolescents disposen d'una oferta estable, regular i variada. També caldrà que garantisquen el respecte i l'efectiu exercici dels drets civils, polítics, socials, econòmics i culturals de xiquets, xiquetes i adolescents previstos en l'esmentada llei.  
  
La Conselleria d'Educació, Cultura i Esport, en desenvolupament d'un model educatiu de qualitat, té la responsabilitat de promoure actuacions compensadores dirigides a garantir el principi d'igualtat d'oportunitats en l'educació, a promoure l'educació en valors com a manera de garantir la seua presència al llarg de tota la vida educativa com ara el respecte als principis democràtics, als drets i deures ciutadans i a les llibertats fonamentals i a donar suport als processos de maduració i socialització de les persones en la seua infància i joventut amb la finalitat de capacitar-les per a exercir com a ciutadans i ciutadanes en una societat democràtica.  
Atés que els continguts curriculars actuals del sistema educatiu valencià mantenen una relació estreta amb l'obra de Enric Valor, bé a partir d'una visió integral, bé a través d'aspectes parcials desenvolupats en llibres i materials didàctics en les distintes etapes de l'educació no universitària.  
En la legislació valenciana d'educació, el Decret 253/2019, de 29 de novembre, del Consell, de regulació de l'organització i funcionament dels centres públics que imparteixen ensenyaments d'Educació Infantil o d'Educació Primària (DOGV 8689, 02.12.2019) i el Decret 252/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Secundària Obligatòria, Batxillerat i Formació Professional (DOGV 8693, 09.12.2019), s'inclou la possibilitat que la conselleria competent en matèria d'educació puga crear i suprimir aules didàctiques a determinades localitats.  
  
Es considera oportú impulsar la iniciativa educativa que fomenta l'aprenentatge de la vida i obra d'aquest escriptor valencià i per això es considera convenient el manteniment d'una aula didàctica de cultura contemporània on es desenvolupen tallers didàctics i un altre tipus d'activitats divulgatives i acadèmiques sobre la vida i obra de Enric Valor, dirigides, principalment, a escolars.  
Per tot això i en virtut de les competències que m'atribueix el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Primer. Objecte i descripció  
1. Autoritzar el funcionament de l'Aula Didàctica de Cultura Contemporània Enric Valor de Castalla durant el curs 2022-2023.  
2. Aquesta aula suposa un projecte educatiu innovador i de qualitat que pretén fomentar l'aprenentatge de la vida i obra d'aquest escriptor valencià entre l'alumnat del sistema educatiu valencià.  
  
Segon. Objectius  
Els objectius d'aquesta aula seran:  
a) Difondre i dinamitzar des d'un punt de vista didàctic i cultural l'obra d'Enric Valor atenent a la seua trajectòria com a escriptor que compren camps com la literatura, el periodisme, la gramàtica i la lexicologia.  
b) Crear un espai de pensament i reflexió crítica sobre la incidència de l'obra de Enric Valor en la societat, així com els seu pensament i activisme polític.  
c) Elaborar els materials necessaris per a la divulgació de la vida i obra de l'autor.  
d) Col·laborar amb l'àmbit universitari en totes aquells projectes i activitats en camps estratègics de l'extensió universitària com són la literatura, la cultura popular, la música, la didàctica de la llengua, el folklore, la geografia literària o el turisme cultural relacionats amb l'obra de l'autor.  
e) Establir, sota la supervisió de la Direcció General d'Innovació Educativa i Ordenació, els vincles amb l'entorn social en què s'integra l'aula didàctica.  
  
Tercer. Persones destinatàries  
L'activitat que desenvoluparà aquesta aula didàctica es dirigirà, principalment, a l'alumnat d'Educació Infantil, Primària, Secundària, Batxillerat, Cicles Formatius i Formació de Persones Adultes. L'alumnat universitari i les persones adultes, independentment que estiguen o no en procés de formació, també podran ser destinatàries d'activitats programades per l'aula didàctica.  
  
Quart. Recursos humans i materials  
1. L'Aula Didàctica de Cultura Contemporània comptarà amb els recursos humans i materials necessaris per al seu funcionament i manteniment.  
2. L'Aula es dotarà de dues persones, funcionàries de carrera docent d'ensenyament no universitari, al servei de l'Administració educativa valenciana, especificades en l'annex I.  
3. La provisió es farà en comissió de serveis amb dedicació exclusiva a l'aula, a l'efecte de garantir el funcionament de la programació de l'Aula Didàctica de Cultura Contemporània Enric Valor descrita en l'annex II.  
4. Al professorat adscrit a l'aula, la direcció general competent en matèria d'innovació educativa, en aplicació de l'Ordre 65/2012, de 26 d'octubre, sobre el model de formació permanent del professorat i el disseny, reconeixement i registre de les activitats formatives, li podrà reconéixer fins a un màxim de 60 hores de formació anuals, el certificat de les quals serà expedit pel Servei de Planificació i Gestió de la Formació Permanent del Professorat quan finalitze el curs acadèmic 2022-2023.  
  
Cinqué. Coordinació  
La direcció i coordinació didàctica del projecte estarà formada pel professorat adscrit, un assessor o assessora de la xarxa de CEFIRE, un inspector o inspectora adscrit a la zona de Castalla amb la coordinació del cap o de la cap de Servei d'Innovació i Qualitat de la Direcció General d'Innovació Educativa i Ordenació, o la persona en qui delegue.  
  
  
Sisé. Organització  
La informació sobre la programació de les activitats, reserves i normes de funcionament s'enviarà a tots els centres educatius a l'inici de cada curs a través de correu electrònic. Així els centres podran sol·licitar la seua participació, confeccionar el seu programa d'activitats complementàries incorporades a la programació general anual (PGA), aprovar-la en el seu consell escolar i programar els seus aspectes didàctics específics seguint les orientacions establides per l'Aula Didàctica de Cultura Contemporània Enric Valor i els criteris propis de cada centre.  
  
Per a formalitzar la participació del centre, el professorat responsable gestionarà les sol·licituds i les inscripcions per mitjà del procediment que determine l'òrgan de direcció i coordinació didàctica, el qual es publicitarà en la pàgina web de la Direcció General d'Innovació Educativa i Ordenació.  
  
Seté. Col·laboracions  
Per al desenvolupament del funcionament d'aquesta aula didàctica es podran subscriure acords de col·laboració amb la corporació local de Castalla i altres entitats a fi de garantir els recursos necessaris per a consolidar l'Aula Didàctica de Cultura Contemporània Enric Valor, així com la consecució dels seus objectius.  
  
Huité. Avaluació  
A la finalització del curs escolar 2022-2023, la Direcció General d'Innovació Educativa i Ordenació avaluarà el funcionament de l'aula autoritzada en aquesta resolució i la gestió del professorat responsable.  
  
Nové. Eficàcia  
Aquesta resolució produirà efecte l'endemà de la publicació en el Diari Oficial de la Generalitat Valenciana.  
De conformitat amb el que estableixen els articles 123, 115 i 119 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, es pot interposar, potestativament, un recurs de reposició o directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició ha d'interposar-se davant la consellera d'Educació, Cultura i Esport en el termini d'un mes a comptar des de l'endemà de la publicació.  
b) El recurs contenciós administratiu ha de formalitzar-se davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.  
  
València, 13 de juliol de 2022.- La consellera d'Educació, Cultura i Esport: Raquel Tamarit Iranzo.  
  
  
ANNEX I  
Recursos humans assignats a l'Aula Didàctica de Cultura Contemporània Enric Valor  
  
Personal destinat amb dedicació exclusiva, en comissió de serveis, a l'Aula Didàctica de Cultura Contemporània Enric Valor.  
  
Nom i cognoms: Manel Delgado Sanchis  
DNI: \*\*\*1503\*\*  
Nom i cognoms: Maria Josep Garcia Martí  
DNI: \*\*\*3913\*\*  
  
  
ANNEX II  
Instruccions d'organització i de funcionament de l'Aula Didàctica de Cultura Contemporània Enric Valor durant el curs 2022-2023  
  
1. Denominació  
La denominació de l'aula és Aula Didàctica de Cultura Contemporània Enric Valor.  
  
2. Objectius  
a) Apropar l'alumnat, des dels esquemes cognitius propis de cada etapa escolar, a la figura i significació de l'escriptor Enric Valor.  
b) Desenvolupar l'autonomia investigadora a partir dels diversos tallers i activitats.  
c) Crear una actitud crítica, racional i tolerant entre l'alumnat envers les diferents manifestacions humanes, tant en l'esfera individual com social.  
d) Fomentar l'interés per l'estudi i la recerca de la cultura pròpia.  
  
e) Fer difusió de l'obra d'Enric Valor.  
f) Conéixer a grans trets la figura i l'obra d'Enric Valor i dels valors que ha defensat, sent un referent de la cultura i de la vida social del poble valencià.  
  
3. Continguts  
L'oferta educativa de l'Aula Didàctica de Cultura Contemporània Enric Valor es basa en el desenvolupament de tallers didàctics i activitats relacionades amb la vida i l'obra de l'escriptor de Castalla.  
  
4. Recursos per al desenvolupament del projecte en l'aula  
a) Instal·lacions:  
Podran desenvolupar-se activitats de l'aula en qualsevol centre educatiu, així com en els espais més representatius de la vida de l'escriptor, i altres espais que permeten l'atenció als destinataris de les activitats de l'aula didàctica.  
b) Recursos humans  
El professorat assignat a l'Aula i especificat en l'annex I d'aquesta resolució.  
5. Funcions del professorat assignat a l'Aula  
1. Realitzar la campanya de presentació i difusió de l'Aula, via correu electrònic, a tots els centres educatius.  
2. Portar el registre de sol·licituds, la datació de les visites i la comunicació amb els centres.  
3. Gestionar la comptabilitat, els costos de materials, etc.  
4. Crear un espai de pensament i de reflexió crítica entorn de la vida i l'obra d'Enric Valor a través de diverses línies d'actuació.  
5. Dissenyar els tallers didàctics de les visites escolars a l'aula didàctica.  
6. Supervisar l'aplicació dels tallers didàctics tant en les visites escolars a l'Aula com els que es puguen realitzar en altres entorns educatius o culturals.  
7. Organitzar activitats de formació acadèmica en col·laboració amb institucions del nostre àmbit lingüístic, com conferències, jornades, cursos, seminaris, simposis, grups de treball, etc.  
8. Elaborar o seguir el procés de creació de materials de divulgació i ús dels tallers de cultura contemporània.  
9. Dinamitzar com a contenidor cultural que allotge propostes variades, com ara recitals, exposicions, concerts, representacions teatrals, etc.  
  
10. Realitzar les memòries anuals.  
11. Concretar les propostes per al nou curs escolar.  
12. Qualsevol altra funció que li siga encomanada per l'òrgan de direcció i coordinació didàctica.  
  
6. Usuaris i protocol de participació en el projecte  
Ateses les característiques d'aquest projecte educatiu, les seues persones destinatàries són l'alumnat d'Infantil, d'Educació Primària, d'ESO i de Batxillerat, de Cicles Formatius i de Formació de Persones Adultes principalment, i les persones participants d'altres entitats de manera sempre complementària.  
Atesa la demanda, i sempre que siga possible, es podrà adaptar l'activitat a l'alumnat d'altres etapes educatives.  
La visita a l'Aula Didàctica de Cultura Contemporània Enric Valor és una activitat educativa que requereix la participació activa del professorat dels centres que sol·liciten realitzar-la, no sols durant el seu desenvolupament, sinó també prèviament, per a preparar-la, i posteriorment, per a extraure conclusions del que s'ha realitzat. Per a facilitar aquesta tasca, l'equip responsable de l'Aula Didàctica de Cultura Contemporània Enric Valor podrà proporcionar guies didàctiques i/o materials disponibles.  
  
7. Funcionament de l'Aula  
El procediment general serà el següent:  
1. A l'inici del curs escolar, tots els centres educatius de la Comunitat Valenciana d'Infantil, Primària, Secundària, Batxillerat, Cicles Formatius i Formació de Persones Adultes rebran un correu electrònic en què es posa a la seua disposició l'Aula Didàctica de Cultura Contemporània Enric Valor.  
2. Els centres, per mitjà del procediment que determine l'òrgan de direcció i coordinació didàctica, hauran de sol·licitar dia, hora i activitat a la qual desitgen assistir. Una vegada concretat, el professorat de l'Aula Didàctica de Cultura Contemporània Enric Valor consignarà la visita en l'agenda i facilitarà en la seua pàgina el material perquè el professorat del centre la prepare amb antelació.  
3. Una setmana abans de la visita, com a màxim, els centres faran l'ingrés del cost dels materials, si fora necessari, i ho comunicaran al responsable de l'aula per correu electrònic.  
4. L'alumnat, amb el professorat responsable, es presentarà en el lloc indicat per l'Aula Didàctica de Cultura Contemporània Enric Valor el dia i hora acordats.  
5. L'alumnat estarà sota el control del professorat responsable de l'aula i del professorat del mateix centre que els acompanya.  
6. Una vegada conclosa l'activitat, es farà una valoració del treball realitzat per mitjà d'una enquesta via correu electrònic.  
7. En cas de tallers o activitats realitzades en altres espais culturals o als propis centres educatius, el procediment serà el mateix que el ressenyat als punts anteriors.